钦定古今图书集成/历象汇编/庶征典/第172卷 > 《管窥辑要》 > 汉
## 钦定古今图书集成/历象汇编/庶征典/第172卷 > 《管窥辑要》 > 汉

### 文帝十二年吴有马生角

按《汉书文帝本纪》，不载。　按《五行志》，十二年，有马生
角于吴，角在耳前，上乡，右角长三寸，左角长二寸，皆
大二寸。刘向以为马不当生角，犹吴不当举兵乡上
也。是时吴王濞封有四郡五十馀城，内怀骄恣，变见
于外，天戒早矣。王不悟，后卒举兵诛灭。京房《易传》曰：
“臣易上，政不顺，厥妖马生角，兹谓贤士不足。”又曰：“天
子亲伐，马生角。”

### 武帝元鼎四年马生渥洼水中

按《汉书武帝本纪》：“元鼎四年秋，马生渥洼水中，作《天
马之歌》。”

### 成帝绥和二年马生角

按《汉书。成帝本纪》。不载。　按《五行志》。绥和二年二月。
大厩马生角。在左耳前。围长各二寸。是时王莽为大
司马。害上之萌自此始矣。

### 哀帝建平二年牡马生驹三足

按：《汉书哀帝本纪》，不载。　按《五行志》，“哀帝建平二年，
定襄牡马生驹，三足，随群饮食，太守以闻。马，国之武
用，三足，不任用之象也。后侍中董贤，年二十二为大
司马，居上公之位，天下不宗。哀帝暴崩，成帝母王太
后召弟子新都侯王莽入，收贤印绶。贤恐，自杀，莽因
代之，并诛外家丁傅。又废哀帝傅皇后，令自杀。发掘
帝祖母、傅太后、母、丁太后陵，更以庶人葬之，辜及至
尊大臣微弱之祸也。”